PMIndiaData/PMIndiaSum huggingface dataset:
செபி, இங்கிலாந்தின் நிதி பராமரிப்பு ஆணையம் இடையே கையெழுத்தான புரிந்துணர்வு ஒப்பந்தத்தை மேம்படுத்த மத்திய அமைச்சரவை ஒப்புதல்

2020 ஆம் ஆண்டு ஜனவரி 31 ஆம் தேதி ஐரோப்பிய ஒன்றியத்திலிருந்து பிரிட்டன் வெளியேறியதைத் தொடர்ந்து, பிரிட்டனின் நிதி பராமரிப்பு ஆணையத்துடன் மாற்று முதலீட்டு நிதிநிர்வாக வழிகாட்டுதலுக்கான புரிந்துணர்வு ஒப்பந்தத்தில் கையெழுத்திடுவதற்கான செபியின் முன்மொழிவுக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது. முக்கிய தாக்கம் கடந்த மாதம் 31 ஆம் தேதி ஐரோப்பிய ஒன்றியத்தில் இருந்து பிரிட்டன் வெளியேறியது. இதனையொட்டி, இங்கிலாந்தின் எஃப்சிஏ, செபியிடம், ஐரோப்பிய யூனியனில் இருந்து வெளியேறுவதற்கு முன்பாக, திருத்தப்பட்ட புரிந்துணர்வு ஒப்பந்தம் கையெழுத்திடப்படா விட்டால், பரிவர்த்தனை நடவடிக்கைகளை மேற்கொள்ள இயலாது என்பதால், மேலும், வெகுவிரைவில் மேம்படுத்தப்பட்ட புரிந்துணர்வு ஒப்பந்தம் கையெழுத்திடப்பட வேண்டும் என்று அது வேண்டுகோள் விடுத்தது. இதனால், இந்தியாவில் வேலைவாய்ப்பில் எந்த தாக்கமும் ஏற்படாது என கருதப்படுகிறது.
இமாச்சலப் பிரதேசம்  உனாவிலிருந்து புதுதில்லிக்கு வந்தே பாரத் எக்ஸ்பிரஸ் ரயிலை பிரதமர் கொடியசைத்து தொடங்கிவைத்தார்

உனாவின் அம்ப் அண்டவ்ராவிலிருந்து புதுதில்லிக்கு இன்று புதிய வந்தே பாரத் எக்ஸ்பிரஸ் ரயிலை பிரதமர் திரு நரேந்திர மோடி கொடியசைத்து தொடங்கிவைத்தார். வந்தே பாரத் எக்ஸ்பிரசின் பெட்டிகளை ஆய்வு செய்த பிரதமர், அதில் உள்ள வசதிகளை பார்வையிட்டார். வந்தே பாரத் எக்ஸ்பிரஸ் ரயிலின் என்ஜின் கட்டுப்பாட்டு மையத்தையும் திரு மோடி சோதனையிட்டார். உனா ரயிலை நிலையத்தையும் அவர் ஆய்வு செய்தார். உனா மாவட்டம், அம்ப் அண்டவ்ரா ரயில் நிலையத்திற்கு பிரதமர் வந்து சேர்ந்த போது, அவருடன் இமாச்சலப்பிரதேச முதலமைச்சர் திரு ஜெய்ராம் தாக்கூர், ஆளுநர் திரு ராஜேந்திர விஸ்வநாத் அர்லேகர், ரயில்வே அமைச்சர் திரு அஸ்வினி வைஷ்ணவ், தகவல் ஒலிபரப்புத்துறை அமைச்சர் திரு அனுராக் சிங் தாக்கூர் ஆகியோர் இருந்தனர். இந்த ரயிலின் அறிமுகம் இப்பகுதியில் சுற்றுலாவை மேம்படுத்தவும், பயணிகளுக்கு வசதியான மற்றும் வேகமான பயணத்தை வழங்கவும் உதவும். உனாவிலிருந்து புதுதில்லிக்கு பயண நேரம் இரண்டு மணி நேரம் குறைக்கப்படும். ஆம்ப் அண்டவ்ராவிலிருந்து புதுதில்லி வரை இயக்கப்படும், இது நாட்டில் அறிமுகப்படுத்தப்படும் நான்காவது வந்தே பாரத் ரயிலாகும், மேலும் இது முந்தைய வந்தே பாரத் ரயில்களை விட மேம்பட்டதாகும். இது மிகவும் இலகுவான, குறுகிய காலத்தில் அதிக வேகத்தை எட்டும் திறன் கொண்டது. வந்தே பாரத் 2.0 ஆனது 0 முதல் 100 கிலோமீட்டர் வேகத்தை வெறும் 52 வினாடிகளில் எட்டுவதுடன், அதிகபட்சமாக மணிக்கு 180 கிலோமீட்டர் வேகத்தில் செல்லக்கூடியதாகும். மேலும் மேம்படுத்தப்பட்ட கூடுதல் அம்சங்களை இந்த ரயில் கொண்டுள்ளது. மேம்படுத்தப்பட்ட வந்தே பாரத் எக்ஸ்பிரஸ் முந்தைய பதிப்பான 430 டன்களுடன் ஒப்பிடும் போது 392 டன் எடை கொண்டதாக இருக்கும். இது தேவைக்கேற்ப வைஃபை உள்ளடக்க வசதியையும் கொண்டிருக்கும். ஒவ்வொரு பெட்டியிலும் 32" திரைகள் உள்ளன, இது முந்தைய பதிப்பில் இருந்த 24" உடன் ஒப்பிடும்போது பயணிகளுக்கு தகவல் மற்றும் பொழுதுபோக்கு அம்சங்களை வழங்கும். வந்தே பாரத் எக்ஸ்பிரஸ் சுற்றுச்சூழலுக்கு உகந்ததாக இருக்கும், இதில் உள்ள குளிர்சாதன வசதி 15 சதவீதம் அதிக ஆற்றல் திறன் கொண்டதாக இருக்கும். இழுவை மோட்டாரின் தூசி இல்லாத சுத்தமான காற்றுடன், குளிர்ச்சியான, மிகவும் வசதியான பயணமாக இது இருக்கும். முன்பு எக்சிகியூட்டிவ் வகுப்பு பயணிகளுக்கு மட்டும் வழங்கப்பட்ட ஒரு பக்க சாய்வு இருக்கை வசதி இப்போது அனைத்து வகுப்புகளுக்கும் கிடைக்கும். எக்ஸிகியூட்டிவ் பெட்டிகளில் 180 டிகிரி சுழலும் இருக்கைகள் சேர்க்கப்பட்டுள்ளன வந்தே பாரத் எக்ஸ்பிரஸின் புதிய வடிவமைப்பில், காற்றைச் சுத்திகரிப்பதற்கான புற ஊதா காற்று சுத்திகரிப்பு அமைப்பு கூரைப்பகுதியில் நிறுவப்பட்டுள்ளது. சண்டிகரில் உள்ள மத்திய அறிவியல் கருவிகள் அமைப்பு பரிந்துரைத்தபடி, புதிய காற்றில் வரும் கிருமிகள், பாக்டீரியா தொற்றுகள் போன்றவற்றிலிருந்து காற்றை வடிகட்டி சுத்தம் செய்ய இந்த அமைப்பு கூரையின் இரு முனைகளிலும் வடிவமைக்கப்பட்டு நிறுவப்பட்டுள்ளது. வந்தே பாரத் எக்ஸ்பிரஸ் 2.0 விமானப் பயணம் போன்ற மிகச்சிறந்த அனுபவங்களை பயணிகளுக்கு வழங்குகிறது. உள்நாட்டிலேயே உருவாக்கப்பட்ட மோதல் தவிர்ப்பு அமைப்பு – கவச் உள்ளிட்ட மேம்பட்ட அதிநவீன பாதுகாப்பு அம்சங்கள் இந்த ரயிலில் இணைக்கப்பட்டுள்ளன.
கொரோனா வைரஸ் தடுப்பு நடவடிக்கைகள் குறித்து பிரதமர் அலுவலகம் ஆய்வு

கொரோனா வைரஸ் தடுப்பு நடவடிக்கைகள் குறித்து பிரதமரின் முதன்மைச் செயலர் திரு.பி.கே.மிஸ்ரா தலைமையில் அமைச்சகங்களுக்கு இடையிலான ஆய்வுக் கூட்டம் இன்று நடைபெற்றது. ஜனவரி மாதம் 25 ஆம் தேதி நடைபெற்ற முதல் கூட்டத்திலிருந்து பிரதமர் அலுவலகம், கொரோனா வைரஸ் நிலவரம் குறித்து தொடர்ந்து ஆய்வுக் கூட்டங்களை நடத்தி வருகிறது. இன்றையக் கூட்டத்தில் அமைச்சரவைச் செயலர், வெளியுறவுச் செயலர், சுகாதாரத்துறை, சிவில் விமானப் போக்குவரத்து, தகவல் ஒலிபரப்புத் துறை, கப்பல் துறை, சுற்றுலாத் துறை ஆகியவற்றின் செயலர்கள், இந்திய விமானநிலைய ஆணையத் தலைவர் எல்லைப் பராமரிப்பு செயலர் உள்ளிட்ட பல்வேறு துறைகளின் அதிகாரிகள் கலந்து கொண்டனர். கொரோனா வைரஸ் பரவுவதைத் தடுப்பதற்கு இதுவரை எடுத்த நடவடிக்கைகள் குறித்து இன்றைய கூட்டத்தில் ஆய்வு மேற்கொள்ளப்பட்டது. கொரோனா வைரஸ் பரவிய சீனாவுக்கு அருகில் இருப்பதாலும், மிகப்பெரிய மக்கள் தொகை கொண்ட நாடாக இருப்பதாலும், இந்தியாவில் அது பரவுவதைத் தடுப்பதற்கு பல்வேறு நடவடிக்கைகள் மேற்கொள்ளப்பட்டது குறித்து ஆய்வு செய்யப்பட்டது. கொரோனா வைரஸ் குறித்து மக்களிடையே விழிப்புணர்வை ஏற்படுத்தி, அவர்களது பங்களிப்புடன் இதனை நடைமுறைப்படுத்தும் அணுகுமுறை பற்றி ஆலோசிக்கப்பட்டது. மேலும் தனியார் துறையின் பங்களிப்பை ஏற்படுத்துவது பற்றியும் வலியுறுத்தப்பட்டது. கொரோனா வைரஸ் பரிசோதனை வசதிகளை விரிவுபடுத்துவது உட்பட, வைரஸ் பாதிக்கும் வாய்ப்புள்ள பகுதிகளைக் கண்டறிந்து மருத்துவ வசதியை அதிகரிப்பது குறித்தும் முக்கிய முடிவுகள் இந்தக் கூட்டத்தில் மேற்கொள்ளப்பட்டன. கொரோனா வைரஸ் பாதிப்பிலிருந்து தவிர்க்க செய்யவேண்டியவை, செய்யக் கூடாதவை ஆகியவற்றை அனைத்து அமைச்சகங்களும் பொதுமக்களுக்குத் தெரிவிக்க நடவடிக்கைகளை எடுக்க வேண்டும் என அறிவுறுத்தப்பட்டுள்ளது. “நோவல் கொரோனா வைரஸ் பரவுவதைத் தடுக்க ஓரிடத்தில் அதிகளவில் மக்கள் கூடுவதைத் தவிர்க்குமாறு உலகம் முழுவதும் உள்ள நிபுணர்கள் அறிவுரை வழங்கியுள்ளனர். இதன் காரணமாக இந்த ஆண்டு ஹோலிப் பண்டிகை நிகழ்ச்சிகளில் கலந்துகொள்வதில்லை என நான் முடிவெடுத்துள்ளேன்”, என பிரதமர் திரு.நரேந்திர மோடி ஏற்கனவே தமது டுவிட்டர் பதிவில் தெரிவித்துள்ளார்.
உஸ்பெகிஸ்தானின் சமார்கண்டில் ரஷ்ய அதிபருடன் பிரதமர் சந்திப்பு

உஸ்பெகிஸ்தானின் சமார்கண்டில் நடைபெறும் ஷாங்காய் ஒத்துழைப்பு அமைப்பின் 22-வது கூட்டத்திற்கிடையே, ரஷ்ய அதிபர் மேதகு திரு விளாடிமிர் புடினை பிரதமர் திரு நரேந்திர மோடி இன்று சந்தித்துப் பேசினார். பல்வேறு நிலைகளில் உள்ள தொடர்பு உட்பட இருதரப்பு உறவுகளின் நீடித்த உத்வேகத்திற்கு தலைவர்கள் பாராட்டு தெரிவித்தனர். இம்மாத துவக்கத்தில் விளாடிவோஸ்டாக்கில் நடைபெற்ற கிழக்கு பொருளாதார மன்றத்தில் காணொலி வாயிலாக செய்தி வெளியிட்டதற்காக பிரதமருக்கு அதிபர் திரு புடின் பாராட்டு தெரிவித்தார். பிராந்திய மற்றும் சர்வதேச விஷயங்கள் பற்றியும், இருதரப்பு ஒத்துழைப்பு குறித்த முக்கிய விஷயங்கள் பற்றியும் இருவரும் ஆலோசித்தனர். சர்வதேச உணவு பாதுகாப்பு, எரிசக்தி பாதுகாப்பு, தற்போதைய புவி அரசியல் சூழலால் ஏற்பட்டுள்ள சவால்களுக்கு இடையே உரங்களின் இருப்பு போன்றவை குறித்தும் பேசப்பட்டன. உக்ரைனில் நடைபெற்ற வரும் போரை நிறுத்தவும், பேச்சுவார்த்தையின் அவசியத்தையும் பிரதமர் மீண்டும் வலியுறுத்தினார். இரு நாடுகளின் தூதரக உறவின் 75-வது ஆண்டைக் குறிக்கும் இந்த வருடத்தில் இரு தலைவர்களின் முதலாவது சந்திப்பாக இது அமைந்தது.
டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் ஜெயந்தி நாளில் பிரதமர் அவருக்கு அஞ்சலி

டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் ஜெயந்தி நாளில் பிரதமர் திரு. நரேந்திர மோடி அவருக்கு அஞ்சலி செலுத்தியுள்ளார். “டாக்டர் ஸ்ரீ ஸ்ரீ ஸ்ரீ சிவக்குமார சுவாமிகள் ஜெயந்தி நாளில் அன்னாருக்கு எனது அஞ்சலிகள். சமுதாயத்திற்கு அவர் ஆற்றியுள்ள அளப்பரிய பங்களிப்பு நம்மை தொடர்ந்து ஊக்கப்படுத்துகிறது” என்று பிரதமர் கூறியுள்ளார்.
கேரளா மற்றும் தமிழ் நாட்டிற்கு பிரதமர் நாளை பயணம்

பிரதமர் திரு. நரேந்திர மோடி நாளை (பிப்ரவரி 2, 2016) கேரளா மற்றும் தமிழ் நாட்டிற்கு பயணம் மேற்கொள்ள உள்ளார். கோழிக்கோட்டில் நடைபெற உள்ள மூன்றாவது சர்வதேச ஆயுர்வேத விழாவில் கலந்து கொண்டு பிரதமர் உரையாற்றுவார். கோவையில் மாநில ஊழியர்கள் காப்பீட்டுக் கழக மருத்துவக் கல்லூரி மற்றும் மருத்துவமனையின் கட்டிடத்தை துவக்கி வைத்து, அதனை தமிழக அரசிடம் பிரதமர் ஒப்படைக்க உள்ளார்.
டேபிள் டென்னிஸ் சாம்பியன் விஸ்வா தீனதயாளன் மறைவுக்குப் பிரதமர் இரங்கல் தெரிவித்துள்ளார்

டேபிள் டென்னிஸ் சாம்பியன் விஸ்வா தீனதயாளன் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். சக விளையாட்டு வீரர்களால் போற்றப்பட்டவர் விஸ்வா தீனதயாளன் என்றும், பல போட்டிகளில் அவர் பங்கேற்று தனித்து விளங்கினார் என்றும் திரு.மோடி கூறியுள்ளார். டுவிட்டரில் பிரதமர் கூறியிருப்பதாவது; “டேபிள் டென்னிஸ் சாம்பியன் விஸ்வா தீனதயாளனின் மறைவு அதிர்ச்சியையும், வேதனையையும் அளிக்கிறது. சக வீரர்களால் போற்றப்பட்ட இவர், பல போட்டிகளில் பங்கேற்று தனித்து விளங்கினார். இந்த துயரமான நேரத்தில் எனது எண்ணங்கள் அவரது குடும்பத்தினர் மற்றும் நண்பர்களுடன் உள்ளன. ஓம் சாந்தி.”
ரவீந்தரநாத் தாகூர் பிறந்த தினத்தை முன்னிட்டு பிரதமர் புகழாரம்

குருதேவ் ரவீந்தரநாத் தாகூர் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு புகழாரம் சூட்டினார். “குருதேவ் தாகூர் அவர்களின் சக்திவாய்ந்த எண்ணங்கள் மற்றும் சுதந்திர போராட்டத்திற்கு அவர் ஆற்றிய பங்கு மூலம் என்றும் நம் மனதில் நிற்பார். அவரது பிறந்த தினத்தன்று நான் அவருக்கு அஞ்சலி செலுத்துகிறேன்”, என்று பிரதமர் குறிப்பிட்டுள்ளார்.
மத்திய சாலை நிதியிலிருந்து 2.5 சதவிகித நிதியை தேசிய நீர்வழிகளுக்கு ஒதுக்க மத்திய அமைச்சரவை ஒப்புதல்.   மத்திய சிலை நிதி சட்டம் 2000த்தில் திருத்தம்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, மத்திய கப்பல் போக்குவரத்து அமைச்சகம் மற்றும் மத்திய சாலைப் போக்குவரத்து மற்றும் தேசிய நெடுஞ்சாலைகள் அமைச்சகம் ஆகியவை இணைந்து, மத்திய சாலை நிதியிலிருந்து 2.5 சதவிகித நிதியை தேசிய நீர்வழிகளுக்கு வழங்க வேண்டும் என்றும், அதற்காக மத்திய சாலை நிதி சட்டம் 2000த்தில் திருத்தம் கொண்டு வரவேண்டும் என்றும் விடுத்த கோரிக்கைக்கு ஒப்புதல் அளித்தது. இந்த கோரிக்கை நிதி தேசிய நீர்வழிகளை பராமரிப்பதற்கான நிதிக்காகவும், தேசிய நெடுஞ்சாலைகள் வளர்ச்சிக்கு வழங்கப்படும் நிதியின் அளவை குறைப்பதற்காகவும் வைக்கப்பட்டது. தேசிய நீர்வழி திட்டங்களை செயல்படுத்துகையில் தனியார் அரசு கூட்டு திட்டங்களாக செயல்படுத்தப்பட வேண்டும் என்றும், தனியார் முதலீடு இல்லாத நேர்வுகளில் மட்டுமே அரசு நிதி பயன்படுத்தப்பட வேண்டும் என்று மத்திய அமைச்சரவை உத்தரவு பிறப்பித்தது. அடுத்து வரும் மழைக்காலக் கூட்டத் தொடரில் மத்திய சாலை நிதி (திருத்தச்) சட்டம் 2017ஐ, மத்திய சாலைப் போக்குவரத்து மற்றும் தேசிய நெடுஞ்சாலைகள் அமைச்சகம் பாராளுமன்றத்தில் அறிமுகப்படுத்தும். தாக்கம் : தற்போது மத்திய சாலை நிதிக்கு வரும் வருவாயை வைத்து கணக்கிட்டால், அதிலிருந்து ஒதுக்கப்படும் 2.5 சதவிகித நிதியானது 2000 கோடியாக இருக்கும். இது தேசிய நீர்வழிப் பாதைகளை பராமரிக்க பயன்படும். 2022-23ம் ஆண்டு வரையில் புதிய நீர்வழிப் பாதைத் திட்டங்களை கண்டறிந்து செயல்படுத்த 25,000 கோடி நிதி தேவைப்படும் என்று உள்ளுர் நீர்வழிப் பாதைகள் ஆணையம் கணித்துள்ளது. தேசிய நீர்வழி 1ல் (கங்கை நதி) பல்முனை நிறுத்தங்கள், நதி தகவல் வழங்கும் முறை, வழிகளை முறைப்படுத்துதல் ஆகியவை ஜல் மார்க் விகாஸ் திட்டத்தின் கீழ் செயல்படுத்தப்படத் தொடங்கி விட்டது. உள்ளுர் நீர்வழிப் பாதைகள் ஆணையம் அடுத்த கட்டமாக 24 தேசிய நீர்வழிப் பாதைகளை அடுத்த மூன்றாண்டுகளில் உருவாக்க திட்டமிட்டுள்ளது. இத்திட்டங்களினால் உள்ளுர் நீர்வழிப் போக்குவரத்தினால் அடுத்த ஐந்தாண்டுகளில் 1.8 லட்சம் நபர்களுக்கு வேலை வாய்ப்பு கிடைக்கும் என்று மதிப்பிடப்பட்டுள்ளது. புதிய வேலை வாய்ப்புகள், நீர்வழிப் பாதைகள், படகுப் போக்குவரத்து, முனையங்கள், ஆகியவற்றில் உருவாகும். கூடுதலாக உருவாக்கப்பட உள்ள 106 தேசிய நீர்வழிப் பாதைகள் கூடுதல் வேலை வாய்ப்புகளை உருவாக்கும். பின்னணி : நாட்டின் பொருளாதாரத்தை முன்னேற்றுவதில், உள்ளுர் நீர்வழிப் பாதை போக்குவரத்து முக்கிய பங்கு வகிக்கும் என்று அரசு வலியுறுத்தி வருகிறது. ஏற்கனவே உள்ள 5 தேசிய நீர்வழிப் பாதைகளை பராமரிக்கவும், 106 புதிய தேசிய நீர்வரிப் பாதைகளை உருவாக்கவும், தேசிய நீர்வழிப் பாதைகள் சட்டம் 2016 உருவாக்கப்பட்டு செயல்படுத்தப்பட்டு வருகிறது. தற்போது கொண்டு வரப்படும் சட்டத் திருத்தத்தால், தேசிய நீர்வழிப் பாதைகளுக்கு போதுமான நிதி மத்திய சாலை நிதியிலிருந்து ஒதுக்கப்படும். சாலை மற்றும் ரயில் போக்குவரத்தில் உள்ள நெரிசலை குறைத்து, சுற்றுச் சூழலுக்கு ஏதுவான ஒரு போக்குவரத்து முறையை, ஒரு செலவு குறைந்த போக்குவரத்து முறையை உருவாக்கி, தனியார் நிறுவனங்கள் இத்துறையில் முதலீடு செய்ய வைக்கும் நகர்வில், இது ஒரு முக்கிய மைல் கல். 2000 டெட் வெயிட் திறனுள்ள ஒரு கப்பல், 125 லாரிகள் மற்றும் 40 ரயில் கோச்சுகளில் கொண்டு செல்லப்படும் சரக்குகளை எடுத்துச் செல்ல இயலும் என்பது குறிப்பிடத்தக்கது.
நவராத்திரி பண்டிகை கொண்டாட்டத்தையொட்டி நாட்டு மக்களுக்கு பிரதமர் வாழ்த்து

நவராத்திரி பண்டிகை தொடங்கியதை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “नवरात्रि के पावन पर्व पर देशवासियों को हार्दिक शुभकामनाएं। அனைவருக்கும் நவராத்திரி வாழ்த்துகள். நவராத்திரி பண்டிகையின் முதல் நாளன்று நாம் ஷைல்புத்ரி அன்னையை வழிபடுகிறோம். அவருக்கு அர்ப்பணிக்கப்பட்டுள்ள ஸ்துதி யின் சுட்டி இதோ, https://www.youtube.com/watch?v=NhLxnY1deYc&feature=youtu.be” என்று பிரதமர் மோடி குறிப்பிட்டுள்ளார்.
காஷ்மீரின் புல்வாமாவில் சிஆர்பிஎப் படை வீரர்கள் மீதான தாக்குதலுக்கு பிரதமர் கண்டனம்

காஷ்மீரின் புல்வாமாவில் மத்திய ரிசர்வ் காவல் படை (சிஆர்பிஎப்) வீரர்கள் மீதான தாக்குதலுக்கு பிரதமர் திரு. நரேந்திர மோடி கண்டனம் தெரிவித்துள்ளார். “புல்வாமாவில் சிஆர்பிஎப் வீரர்கள் மீது நடத்தப்பட்டுள்ள தாக்குதல் வெறுக்கத்தக்கது. கோழைத்தனமான இத்தாக்குதலுக்கு எனது கடும் கண்டனத்தை தெரிவித்துக் கொள்கிறேன். துணிச்சல் மிக்க நமது பாதுகாப்புப் படையினரின் தியாகங்கள் ஒருபோதும் வீணாகாது. வீரமரணமடைந்த அந்த வீரர்களின் குடும்பத்தினருடன் ஒட்டு மொத்த நாடும் தோளோடு தோள் நிற்கும். காயமடைந்தவர்கள் விரைவில் குணமடைய வேண்டுகிறேன்” என்று பிரதமர் தெரிவித்துள்ளார்.
ஆப்கானிஸ்தான் பனிச்சரிவில் உயிர் இழப்பு: பிரதமர் இரங்கல்

ஆப்கானிஸ்தான் பனிச்சரிவில் ஏற்பட்ட உயிர் இழப்பிற்கு பிரதமர் திரு நரேந்திர மோடி இரங்கல் தெரிவித்துள்ளார். ஆப்கானிஸ்தான் பனிச்சரிவில் உயிர் இழந்தவர்களுக்கு ஆழ்ந்த இரங்கலை தெரிவித்துக் கொள்கிறேன். ஆப்கானிஸ்தானுக்கு இயன்ற உதவிகளைச் செய்ய இந்தியா தயாராக உள்ளது என்று பிரதமர் கூறியுள்ளார்.
திரு சோ. ராமசாவாமி மறைவிற்கு பிரதமர் இரங்கல்

திரு சோ. ராமசாவாமி மறைவை முன்னிட்டு பிரதமர் திரு நரேந்திர மோடி இரங்கல் தெரிவித்துள்ளார். “திரு சோ. ராமசாமி பன்முகத்தன்மை கொண்டவர், சிறந்த அறிவாளி, தேசியவாதி மற்றும் எதற்கும் அஞ்சாதவர். இவர் மிகவும் மதிக்கப்பட்டு நேசிக்கப்பட்ட மனிதர் ஆவார். இவை அனைத்துக்கும் மேல் அவர் எனது சிறந்த நண்பராக விளங்கினார். அவரது பத்திரிகையின் ஆண்டுவிழா நிகழச்சியில் கலந்து கொண்டபோது வேறு எங்கும் இல்லாத வாசகர் கலந்துரையாடலாக அமைந்தது. சிறந்த அறிஞரும், வெளிப்படையாக பேசக்கூடியவருமான திரு சோ. ராமசாமி அச்சமின்றி பேசக் கூடியவர். அவர் மறைவு வேதனை அளிக்கிறது. அவரின் குடும்பத்தினருக்கும், எண்ணற்ற துக்ளக் வாசகர்களுக்கும் எனது இரங்கலைத் தெரிவித்துக் கொள்கிறேன்.” என்று பிரதமர் தனது இரங்கல் செய்தியில் குறிப்பிட்டுள்ளார்.
வெளிநாடுவாழ் இந்தியர் தினத்தை முன்னிட்டு அமைக்கப்பட்டுள்ள “செலவு குறைவான சூரிய சக்திக்கான திறன் வளர்ச்சியில் இந்தியாவின் பங்கு” என்பது குறித்த நிபுணர்கள் குழுவினர் பிரதமரை சந்தித்தனர்

வெளிநாடுவாழ் இந்தியர் தினத்தை முன்னிட்டு அமைக்கப்பட்டுள்ள “செலவு குறைவான சூரிய சக்திக்கான திறன் வளர்ச்சியில் இந்தியாவின் பங்கு” என்பது குறித்த நிபுணர்கள் குழுவினர் பிரதமர் திரு.நரேந்திர மோடியை இன்று (24.08.2018) சந்தித்தனர். இந்தியாவிலும் வெளிநாடுகளிலும் உள்ள பிரபல நிபுணர்கள், கல்வியாளர்கள், கண்டுபிடிப்பாளர்கள், தொழிலதிபர்கள், தொழில் முனைவோர் உள்ளிட்டோர் இந்தக் குழுவில் இடம் பெற்றுள்ளனர். சூரிய சக்தியின் பயன் அளவு, மின் தொகுப்புக்கு அப்பாலும், நுண் தொகுப்பிலுமான தீர்வுகள் சூரிய சக்தி சேமிப்பு, அடுத்த தலைமுறைக்கான சூரிய சக்தி தொழில்நுட்பங்கள், புதுப்பிக்கவல்ல எரிசக்தித் துறைக்கான புதிய கண்டுபிடிப்பிற்கு நிதி தேவைகள் போன்ற பிரிவுகளில் கடந்த இரண்டு நாட்களாக நடைபெற்ற விவாதங்களின் முடிவுகளை அவர்கள் எடுத்துரைத்தனர். நடைமுறை சாத்தியமான பரிந்துரைகளை வரவேற்ற பிரதமர், இந்த நிபுணர்களின் கருத்துக்களை முன்னெடுத்துச் செல்லுமாறும், கொள்கை உருவாக்கத்தில் பொருத்தமான முடிவுகளை இணைத்துக் கொள்ளுமாறும் வெளியுறவு அமைச்சகம் மற்றும் புதிய, புதுப்பிக்கவல்ல எரிசக்தி அமைச்சகத்திற்கு உத்தரவிட்டார்.
பண்டிட் மதன்மோகன் மாளவியா ஜெயந்தியை முன்னிட்டு பிரதமர் அஞ்சலி

பண்டிட் மதன்மோகன் மாளவியா ஜெயந்தியை ஒட்டி அவருக்கு பிரதமர் திரு. நரேந்திர மோடி அஞ்சலி செலுத்தினார். “மகமனா பண்டிட் மதன்மோகன் மாளவியாவை அவருடைய ஜெயந்தியை ஒட்டி நான் வணங்குகிறேன். இந்திய வரலாற்றில் அழிக்க முடியாத பங்களிப்பை அவர் விட்டுச் சென்றுள்ளார்” என்று பிரதமர் கூறியுள்ளார்.
நுவாக்ஹை ஜுஹார் – ஒடிசா மக்களுக்கு பிரதமர் வாழ்த்து

நுவாக்ஹை ஜுஹார் என்ற விவசாய பண்டிகையை முன்னிட்டு பிரதமர் திரு நரேந்திர மோடி ஓடிசா மக்களுக்கு தனது வாழ்த்துகளை தெரிவித்துள்ளார். “நுவாக்ஹை ஜுஹார். இந்த சிறப்பு பண்டிகையை முன்னிட்டு ஓடிசா மக்களுக்கு எனது வாழ்த்துகள். இந்த பண்டிகை விவசாயிகள் வாழ்க்கையில் செழிப்பை அளிக்கட்டும்.
விண்வெளித்துறையில் வரலாற்று   முக்கியத்துவம் வாய்ந்த சீர்திருத்தங்கள்

விண்வெளிச் செயல்பாடுகள் அனைத்திலும், தனியார் துறை பங்கேற்பதை ஊக்குவிக்கும் நோக்கத்துடன் விண்வெளித்துறையில் நீண்டகாலப் பயனளிக்கும் சீர்திருத்தங்களுக்கு, பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது. இந்தியாவை மாற்றியமைத்து சுயசார்பு கொண்ட நாடாகவும், தொழில்நுட்ப ரீதியாக முன்னேற்றம் அடைந்த நாடாகவும் உருவாக்க வேண்டும் என்ற பிரதமரின் தொலைநோக்குத் திட்டத்தின் ஒரு பகுதியாக இந்த முடிவு மேற்கொள்ளப்பட்டுள்ளது. விண்வெளித் துறையில் மிகவும் முன்னேற்றமடைந்த திறன்கொண்ட சில நாடுகளில் ஒன்றாக இந்தியா உள்ளது. இந்த சீர்திருத்தங்களையடுத்து விண்வெளித் துறைக்கு புதிய ஆற்றலும் எழுச்சியும் கிடைக்கும். விண்வெளித்துறையில் அடுத்தடுத்த கட்டங்களுக்கு பாய்ந்து செல்வதற்கு, நாட்டிற்கு இவை உதவும். இவை விண்வெளித்துறையில் விரைவான வளர்ச்சியை ஏற்படுத்தும். அதுமட்டுமல்லாமல் உலக அளவில் விண்வெளிப் பொருளாதாரத்தில், இந்திய தொழில்துறை, மிக முக்கியமான பங்கினை வகிக்க உதவும். தொழில்நுட்பத்துறையில் அதிக அளவிலான வேலைவாய்ப்புகள் பெருகும். உலக அளவில் தொழில்நுட்ப சக்தியின் இருப்பிடமாக இந்தியா உருவாகும். முக்கிய நன்மைகள் தொழில்நுட்ப முன்னேற்றத்திற்கும், தொழில்துறையின் அடிப்படையை விரிவுபடுத்துவதற்கும் விண்வெளித்துறை கிரியா ஊக்கியாக செயல்படும். விண்வெளி உடைமைகள், தரவுகள், வசதிகள் ஆகியவற்றை அணுகுவது மேம்படுத்தப்படும் என்பது உட்பட விண்வெளி உடைமைகள், செயல்பாடுகள் ஆகியவற்றின் சமூக-பொருளாதார பயன்பாட்டை மேம்படுத்த, இந்தச் சீர்திருத்தங்கள் உதவும். . புதிதாக ஏற்படுத்தப்பட்டுள்ள இந்திய தேசிய விண்வெளி மேம்பாடு மற்றும் அங்கீகார மையம் (IN-SPACe) மூலமாக இந்திய விண்வெளிக் கட்டமைப்புகளைப் பயன்படுத்த தனியார் அமைப்புகளுக்கும் சம அளவில் வாய்ப்புகள் வழங்கப்படும். ஊக்கமளிக்கும் கொள்கைகள் மூலமாகவும், நட்பான கட்டுப்பாட்டு சூழல்கள் மூலமாகவும் விண்வெளிச் செயல்பாடுகளில் ஈடுபடும் தனியார் தொழில் துறைகளை கரம் பிடித்து, வளர்ச்சியுறச் செய்து, வழிகாட்டும். புதிய விண்வெளி இந்தியா நிறுவனம் (NSIL) என்ற பொதுத்துறை நிறுவனம் விண்வெளிச் செயல்பாடுகளை மறுசீரமைக்கும். பொருள்கள் வழங்கப்படுவதற்கு ஏற்ப பொருள்களைப் பெறுவது என்ற நிலையிலிருந்து, தேவைக்கு ஏற்ப பொருள்களைப் பெறுவது என்ற முறை கடைப்பிடிக்கப்படும். இதனால் விண்வெளி உடைமைகள் அதிகபட்சமாகப் பயன்படுத்தப்படுவதை உறுதி செய்ய முடியும். இந்தச் சீர்திருத்தங்கள் காரணமாக இந்திய விண்வெளி ஆராய்ச்சி அமைப்பு இஸ்ரோ இனி ஆராய்ச்சி வளர்ச்சிப் பணிகள், புதிய தொழில்நுட்பங்கள், புதியனவற்றைக் கண்டறியும் இயக்கங்கள், மனிதர்களைக் கொண்ட விண்வெளிப் பயணத் திட்டம் ஆகியவற்றில் அதிக கவனம் செலுத்த முடியும். கோள்களைக் கண்டறியும் இயக்கங்கள் சிலவற்றில் தனியார் துறையும் பங்கேற்கும் வகையில் “வாய்ப்புகள் அறிவிப்பு” செயல்முறைகள் செயல்படுத்தப்படும்.
தில்லி கோகுல்புரியில் ஏற்பட்ட தீவிபத்தில் உயிரிழந்தோருக்கு பிரதமர் இரங்கல்

தில்லி கோகுல்புரியில் ஏற்பட்ட தீவிபத்தில் உயிரிழந்தோருக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இதுகுறித்து அவர் வெளியிட்டுள்ள டுவிட்டர் பதிவில், “தில்லி கோகுல்புரியில் நிகழ்ந்த இந்த விபத்தில் உயிரிழப்பு ஏற்பட்டதை அறிந்து மிகுந்த வேதனை அடைந்தேன். உயிரிழந்தவர்களின் குடும்பத்தினருக்கு எனது ஆழ்ந்த இரங்கலை தெரிவித்துக் கொள்கிறேன். இந்த துயரத்தை தாங்கக்கூடிய வலிமையை இறைவன் அவர்களுக்கு வழங்கட்டும்” என்று தெரிவித்துள்ளார்.
பாராலிம்பிக் போட்டியில் வெண்கலப் பதக்கம் வென்றதற்காக துப்பாக்கி சுடும் வீராங்கனை அவானி லெகாராவுக்கு பிரதமர் வாழ்த்து

டோக்கியோவில் நடைபெறும் பாராலிம்பிக் போட்டியில் வெண்கலப் பதக்கம் வென்றதற்காக துப்பாக்கி சுடும் வீராங்கனை அவானி லெகாராவுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் பிரதமர் கூறியதாவது; ‘‘டோக்கியோ பாராலிம்பிக் போட்டியில் மேலும் பல அற்புத நிகழ்வுகள். அவானி லெகாராவின் அற்புதமான விளையாட்டால் உற்சாகம் அடைந்தேன். நாட்டிற்காக வெண்கலப் பதக்கத்தை பெற்று வந்ததற்கு வாழ்த்துகள். அவருடைய எதிர்கால முயற்சிகள் சிறப்பாக அமைய வாழ்த்துகிறேன். #Praise4Para ’’
பிரகதி மூலம் பிரதமரின் கலந்துரையாடல்

புது தில்லி ஆகஸ்ட் 24, 2016 மக்களும் பங்குபெறக்கூடிய வகையிலான முனைப்பான நிர்வாகத்திற்கும், உரிய நேர செயல்பாட்டுக்கும் உதவும் ICT சார்ந்த பிரகதி (PRAGATI) எனும் பன்முக இயக்குதளம் மூலம் இன்று தனது பதினான்காவது கலந்துரையாடலை பிரதமர் மோடி நிகழ்த்தினார். பள்ளிக்கல்வி மற்றும் எழுத்தறிவு சம்பந்தமான குறைகளை கண்டறிவதிலும், தீர்ப்பதிலும் ஏற்பட்டுள்ள முன்னேற்றங்களை பிரதமர் மதிப்பிட்டார். இந்தத் துறைகளில் உள்ள குறைகளை அரசு தீர்க்கும் என்ற எதிர்பார்ப்பு மக்களுக்கு ஏற்பட்டுள்ளதாக பிரதமர் தெரிவித்தார். மேலும் மாணவர்களின் குறைகளை தீர்ப்பதற்கு எடுக்கப்படும் நடவடிக்கைகளை திட்டமிட்டு செய்யவேண்டும் என்றும் சம்பந்தப்பட்ட அதிகாரிகளை கேட்டுக்கொண்டார். நவீன தொழில்நுட்பங்கள் அனைத்தையும் பயன்படுத்தி பள்ளி குழந்தைகளுக்கு எந்த பிரச்சினையும் இல்லாதவாறு பார்த்துக் கொள்ளும்படியும் அறிவுறுத்தினார். அனைத்து அமைச்சகங்களையும் விண்வெளி தொழில்நுட்பத்தை பரவலாக பயன்படுத்துமாறு தான் அறிவுறுத்தியதை நினைவுகூர்ந்த பிரதமர், தேர்வு மையங்களை சரியாக தேர்ந்தெடுக்கவும், மாணவர்கள் தேர்வு மையங்களை சுலபமான முறையில் சென்றடையவும் விண்வெளி தொழில்நுட்பம் உதவும் என்றார். சுகம்யா பாரத் அபியான் திட்டத்தில் ஏற்பட்டுள்ள மேம்பாடுகளை பிரதமர் மதிப்பிடும்போது, பள்ளி, பொது அலுவலகங்கள், ரயில் நிலையங்கள் ஆகியவற்றை அணுகுவதில் முன்னேற்றம் ஏற்பட்டுள்ளதாக தெரிவிக்கப்பட்டது. இந்த விஷயத்தில் மத்திய, மாநில அரசுகள் காட்டிவரும் அக்கறையை பிரதமர் பாராட்டினார். ஆதார் அட்டை பதிவு செய்வதில் ஏற்பட்டுள்ள முன்னேற்றங்களைப் பற்றி தெரிவிக்கும் போது, இதுவரை 105 கோடி பேருக்கு ஆதார் அட்டை வழங்கப்பட்டுள்ளதாகவும், இதில் பின் தங்கியிருக்கும் வடகிழக்கு மாநிலங்களில் இப்போது கூடுதல் கவனம் செலுத்தப்படுவதாகவும் தெரிவிக்கப்பட்டது. கல்வி உதவித்தொகை மற்றும் பிற கல்விசார் உதவிகளை பெற வசதியாக, 5 முதல் 18வயது வரையிலான குழந்தைகளுக்கு ஆதார் அட்டை வழங்குவதில் மாநிலங்கள் கூடுதல் கவனம் கொள்ளவேண்டும் எனவும் பிரதமர் வலியுறுத்தினார். பஞ்சாப், இமாச்சல பிரதேசம், கர்நாடகா, மேற்கு வங்கம், ஜம்மு காஷ்மீர், உத்தர பிரதேசம், ஆந்திர பிரதேசம், சிக்கிம், மஹாராஷ்டிரா ஆகிய மாநிலங்களில் முக்கியமான உட்கட்டமைப்பு வசதிகளான சாலைகள், ரயில், ஆற்றல், ஆகிய துறைகளில் ஏற்பட்டுள்ள மேம்பாடுகளை பிரதமர் மதிப்பிட்டார். 1981-82ல் அனுமதி வழங்கப்பட்டு இன்னமும் நிலுவையில் இருக்கும் நங்கல் அணை-தல்வாரா ரயில்பாதை திட்டத்தில் ஏற்பட்டுள்ள முன்னேற்றங்களையும் மதிப்பிட்டார். இமாச்சல பிரதேசம், பஞ்சாப் மாநிலங்களில் தலைமைச் செயலாளர்களிடம் இனியும் தாமதிக்காமல் இந்த திட்ட வேலைகளை துரிதப்படுத்துமாறு அறிவுறுத்தினார்.
மனித ஆற்றல் துறையில் ஒத்துழைப்புக்கான இந்தியா-ஜோர்டான் இடையே கையெழுத்தான புரிந்துணர்வு ஒப்பந்தத்திற்கு அமைச்சரவை ஒப்புதல் வழங்கியுள்ளது.

பிரதமர் திரு.நரேந்திர மோடி தலைமையில் நடந்த மத்திய அமைச்சரவைக் கூட்டத்தில், மனித ஆற்றல் துறையில் ஒத்துழைப்புக்கான இந்தியா-ஜோர்டான் இடையே கையெழுத்தான புரிந்துணர்வு ஒப்பந்தத்திற்கு ஒப்புதல் வழங்கப்பட்டுள்ளது. ஜோர்டானில் உள்ள இந்தியத் தொழிலாளர்கள் நலனைப் பாதுகாக்கும் வகையிலும், ஆள்சேர்ப்பு நடைமுறைகளில் மேற்கொள்ளப்பட்ட சீர்திருத்தங்களைப் பிரதிபலிப்பதாகவும், இரு நாடுகளிடையிலான இந்தப் புரிந்துணர்வு ஒப்பந்தம் அமைந்துள்ளது. மேலும் இரு தரப்பு ஒத்துழைப்பை மேம்படுத்துவதையும் இந்த ஒப்பந்தம் நோக்கமாகக் கொண்டுள்ளது. இந்தியாவிலிருந்து பணியாளர்களை வேலைக்குச் சேர்ப்பதில், வெளிப்படைத்தன்மையை அதிகரித்து முறைகேடுகளைத் தடுக்கும் வகையில் ஆன்-லைன் முறையைப் பயன்படுத்த இந்த ஒப்பந்தம் வழிவகை செய்கிறது. இந்தப் புரிந்துணர்வு ஒப்பந்தம் ஐந்து ஆண்டுக் காலத்திற்கு நடைமுறையில் இருக்கும். அதற்குப் பின்னர் தானாக ஒப்பந்தத்தைப் புதுப்பித்துக் கொள்ளவும், கூட்டுத் தொழில்நுட்பக் குழு மூலமாகக் கண்காணிப்பை மேற்கொள்ளவும் இதில் வகை செய்யப்பட்டுள்ளது.
டாக்டர் ஏ.பி.ஜே. அப்துல் கலாம் பிறந்த நாளை முன்னிட்டு பிரதமர் அஞ்சலி

மறைந்த முன்னாள் குடியரசுத் தலைவர் டாக்டர் ஏ.பி.ஜே. அப்துல் கலாமின் பிறந்த நாளை முன்னிட்டு பிரதமர் திரு. நரேந்திர மோடி அவருக்கு புகழாரம் சூட்டினார். “நமது அன்பிற்குரிய முன்னாள் குடியரசுத் தலைவர் டாக்டர் ஏ.பி.ஜே. அப்துல் கலாமின் பிறந்த நாளை முன்னிட்டு அவரை நினைவு கூறுகிறோம். அவரது நேயமான ஆளுமை கோடிக்கணக்கானோரை ஊக்கப்படுத்துகிறது” என்று பிரதமர் குறிப்பிட்டுள்ளார்.